b'\n_START_ARTICLE_\nLevitev\n_START_PARAGRAPH_\nLevitev je proces, pri katerem \xc5\xbeival odvr\xc5\xbee trdno zunanjo plast ko\xc5\xbee (kutikulo), pod katero ji je predhodno zrasla nova. Izraz se nana\xc5\xa1a na nesorodna, a na zunaj podobna procesa pri dveh skupinah \xc5\xbeivali: prvega pri plazilcih in dvo\xc5\xbeivkah, drugega pa pri \xc4\x8dlenono\xc5\xbecih ter sorodnih skupinah. V obeh primerih je levitev periodi\xc4\x8dni dogodek, ki ga regulirajo hormoni. Odvr\xc5\xbeeni kutikuli pravimo l\xc3\xa9v. Levitev je nujna zato, ker imajo te \xc5\xbeivali nepropustno in mehansko trdno kutikulo, ki jih varuje pred izgubo vode skozi tanko ko\xc5\xbeo in vplivi okolja. Ta rigidnost pa tudi pomeni, da kutikula ne more rasti hkrati s preostalim telesom in postane s\xc4\x8dasoma pretesna. Zaradi obstojnosti lahko za lev pogosto dolo\xc4\x8dimo, kateri vrsti pripada. _NEWLINE_Na prvi pogled \xc5\xbeival ob levitvi enostavno odvr\xc5\xbee zunanjo plast, ki ji postane premajhna, dejansko pa je levitev kompleksen in natan\xc4\x8dno reguliran proces, ki ga spro\xc5\xbei kombinacija odgovorov organizma na vrsto dejavnikov, kot so telesna velikost, prehranjenost ter bioritem.\n_START_SECTION_\n\xc4\x8clenono\xc5\xbeci in sorodne skupine\n_START_PARAGRAPH_\nPo lastnosti, da se levijo, nekateri znanstveniki zdru\xc5\xbeujejo \xc4\x8dlenono\xc5\xbece, gliste in nekaj manj\xc5\xa1ih sorodnih skupin v naddeblo Ecdysozoa. Levitev pri teh skupinah poteka v dveh fazah: priprave na levitev (t. i. apolysis oz. apoliza) in same \xc2\xbbizlevitve\xc2\xab\xc2\xa0(t. i. ecdysis). Dobro je opisana le pri \xc4\x8dlenono\xc5\xbecih, pri ostalih skupinah pa je o njej malo znanega. Tako so \xc5\xa1ele razmeroma pred kratkim ugotovili, da so pri levitvi glist verjetno udele\xc5\xbeeni steroidni hormoni, podobno kot pri \xc4\x8dlenono\xc5\xbecih.\n_START_SECTION_\n\xc5\xbdu\xc5\xbeelke\n_START_PARAGRAPH_\nRazvoj \xc5\xbeu\xc5\xbeelk je tesno povezan z levitvami. Njihovo zaporedje razdeli \xc5\xbeivljenje \xc5\xbeu\xc5\xbeelk v diskretne faze, ki jim pravimo stadiji. \xc5\xa0tevilo levitev, skozi katere gre \xc5\xbeu\xc5\xbeelka v svojem \xc5\xbeivljenju ni povsem konstantno niti pri osebkih iste vrste, vendar je v grobem podobno celo pri povsem nesorodnih skupinah \xc5\xbeu\xc5\xbeelk. Ve\xc4\x8dina \xc5\xbeu\xc5\xbeelk se tako levi med \xc5\xa1tiri- in \xc5\xa1estkrat v \xc5\xbeivljenju. \xc4\x8ce upo\xc5\xa1tevamo vse skupine pa sega \xc5\xa1tevilo od dveh do ve\xc4\x8d kot dvajsetih levitev. Nekrilate \xc5\xbeu\xc5\xbeelke se tako levijo vse \xc5\xbeivljenje, pri krilatih pa se levitve kon\xc4\x8dajo s preobrazbo - prehodom med li\xc4\x8dinko in odraslo \xc5\xbeivaljo. Izjema so le enodnevnice, ki se po preobrazbi levijo \xc5\xa1e enkrat._NEWLINE_V praksi govorimo o prehodu med stadiji takrat, ko \xc5\xbeu\xc5\xbeelka odvr\xc5\xbee lev, fiziolo\xc5\xa1ko gledano pa se levitev zgodi, ko stara kutikula odstopi od epidermisa. Nekatere \xc5\xbeu\xc5\xbeelke namre\xc4\x8d \xc5\xa1e nekaj dni po tem ne odvr\xc5\xbeejo kutikule, druge pa lev obdaja celo do konca \xc5\xbeivljenja. V \xc4\x8dasu pred levitvijo in tik po njej \xc5\xbeival miruje in se neha prehranjevati. \xc5\xbdu\xc5\xbeel\xc4\x8dje celice se delijo simultano. Ob takem ciklu se zaradi neraztegljivosti kutikule povrhnjica pod njo naguba in v gube se izlije t.\xc2\xa0i. levitvena teko\xc4\x8dina - me\xc5\xa1anica neaktivnih liti\xc4\x8dnih encimov, celice povrhnjice pa pri\xc4\x8dnejo izlo\xc4\x8dati novo plast kutikule. Na celi\xc4\x8dnem nivoju se pri mnogih \xc5\xbeu\xc5\xbeelkah v epidermisu pojavijo tudi posebne \xc5\xbeleze, imenovane eksuvialne \xc5\xbeleze. Sprva so mislili, da levitveno teko\xc4\x8dino izlo\xc4\x8dajo te \xc5\xbeleze, vendar pa jih mnoge \xc5\xbeu\xc5\xbeelke nimajo ali pa jih imajo premalo, da bi lahko izlo\xc4\x8dile dovolj teko\xc4\x8dine. Tako njihova vloga \xc5\xa1e ni znana, vemo pa, da postanejo aktivne samo med levitvijo in da jih odrasli stadiji ve\xc4\x8dine \xc5\xbeu\xc5\xbeelk nimajo._NEWLINE_Ko se izlo\xc4\x8di nova kutikula, se aktivirajo encimi v levitveni teko\xc4\x8dini in razgradijo preostale povezave med povrhnjico in staro kutikulo. Zakaj ne razgradijo tudi nove kutikule \xc5\xa1e ni pojasnjeno. Za\xc4\x8detek in potek levitve natan\xc4\x8dno regulira hormon ekdison, ki ga izlo\xc4\x8dajo protorakalne \xc5\xbeleze._NEWLINE_\xc2\xbbIzlevitev\xc2\xab\xc2\xa0(ecdysis) se pri\xc4\x8dne, ko stara kutikula po\xc4\x8di, najve\xc4\x8dkrat po vzdol\xc5\xbeni liniji na glavi in sprednjem delu telesa, lahko pa tudi kjerkoli drugje na telesu. \xc5\xbdu\xc5\xbeelka se nato z ritmi\xc4\x8dnim gibanjem telesa izmota iz nje. Hkrati se levijo tudi najbolj zunanji deli prebavila in omre\xc5\xbeja vzdu\xc5\xa1nic. Zaradi trdnosti zunanjega skeleta lahko \xc5\xbeu\xc5\xbeelka raste le zelo kratek \xc4\x8das med samo levitvijo, preden se strdi nova plast hitina, ki se je pred tem izlo\xc4\x8dila na povr\xc5\xa1ini ko\xc5\xbee. Zato ob izmotavanju iz stare kutikule po\xc5\xbeira zrak ali vodo, da se njena povr\xc5\xa1ina \xc4\x8dim bolj pove\xc4\x8da in da se izravnajo gube. Te\xc5\xbeavo predstavlja tudi dejstvo, da so na kutikulo pritrjene gibalne mi\xc5\xa1ice in ob vsaki levitvi se morajo te povezave prekiniti ter ponovno vzpostaviti. Na koncu se nova kutikula ob stiku z zrakom strdi v procesu, podobnem strojenju, postane neprepustna za vodo in zrak ter na zunaj odporna proti delovanju liti\xc4\x8dnih encimov, kot so hitinaze.\n_START_SECTION_\nRaki\n_START_PARAGRAPH_\nLevitev rakov je, vsaj na zunaj, podobna kot pri ostalih \xc4\x8dlenono\xc5\xbecih. Tudi zaporedje in trajanje dogodkov je ve\xc4\x8dinoma podobno kot pri \xc5\xbeu\xc5\xbeelkah. Ena od poznanih izjem je antarkti\xc4\x8dni kril (Euphausia superba), ki \xc5\xbeivi na skrajnem severu. Te \xc5\xbeivali v kratkem ugodnem letnem \xc4\x8dasu izredno hitro rastejo, zato obdobja \xc2\xbbmirovanja\xc2\xab\xc2\xa0med levitvami ni - povrhnjica ves ta \xc4\x8das izlo\xc4\x8da nov hitin, prav tako je ves \xc4\x8das visok nivo hormonov, ki regulirajo levitev. Ve\xc4\x8dina rakov raste in se levi vse \xc5\xbeivljenje, drugi, denimo deseterono\xc5\xbeci iz dru\xc5\xbeine Majidae (morski pajki), pa se prenehajo leviti, ko dose\xc5\xbeejo dolo\xc4\x8deno velikost. _NEWLINE_Levitev regulira hormon ekdison, soroden \xc5\xbeu\xc5\xbeel\xc4\x8djemu ekdisonu. Struktura teh dveh hormonov je tako podobna, da lahko ekdison, izoliran iz rakov, spro\xc5\xbei tudi levitev \xc5\xbeu\xc5\xbeelk. Pri vi\xc5\xa1jih rakih ga izlo\xc4\x8dajo t. i. \xc2\xbborgani Y\xc2\xab, \xc5\xbeleze z notranjim izlo\xc4\x8danjem homologne protorakalnim \xc5\xbelezam pri \xc5\xbeu\xc5\xbeelkah. Levitev spro\xc5\xbei tudi izguba dovolj velikega \xc5\xa1tevila nog.\n_START_SECTION_\nPajki\n_START_PARAGRAPH_\nVe\xc4\x8dina pajkov se levi dokler ne odraste, nekaj vrst pa do konca \xc5\xbeivljenja._NEWLINE_V \xc5\xa1pranjo, ki se z rastjo epidermisa pajkov razvije pod notranjim delom stare kutikule, se tako kot pri \xc5\xbeu\xc5\xbeelkah izlijejo liti\xc4\x8dni encimi - hitinaze in proteaze. Ti encimi postopoma razgradijo notranjo plast kutikule (endokutikulo), a ne delujejo na zunanjo plast (eksokutikulo) in \xc5\xbeiv\xc4\x8dne povezave s \xc4\x8dutilnimi dlakami. Domnevajo, da postanejo ti encimi aktivni \xc5\xa1ele takrat, ko se izlo\xc4\x8di prva plast nove kutikule in za\xc5\xa1\xc4\x8diti celice pod njo. Ve\xc4\x8dino razgrajene stare endokutikutikule absorbirajo celice povrhnjice._NEWLINE_\xc2\xbbIzlevitev\xc2\xab\xc2\xa0se pri\xc4\x8dne, ko je endokutikula \xc5\xbee bolj ali manj vsa razgrajena. Nekaj dni pred tem se pajek umakne v skrivali\xc5\xa1\xc4\x8de in se preneha prehranjevati. Tik pred levitvijo se z \xc2\xbblevitveno nitjo\xc2\xab\xc2\xa0obesi z ustreznega mesta (razen pti\xc4\x8djih pajkov, ki se ule\xc5\xbeejo na hrbet). Sr\xc4\x8dni utrip se mu pove\xc4\x8da in ve\xc4\x8dina hemolimfe se zbere v glavoprsju. Lev najprej po\xc4\x8di ob strani glavoprsja, kjer je oklep tanj\xc5\xa1i zaradi sklepov in pajek se po\xc4\x8dasi izmota iz njega. Najbolj zapleten del je osvoboditev nog, kjer tudi najve\xc4\x8dkrat pride do zapletov. Pajek, ki ne uspe spraviti vseh nog iz leva, po navadi pogine. Izlevitev traja pri manj\xc5\xa1ih pajkih 10 do 15 minut, pri najve\xc4\x8djih pa tudi po nekaj ur. Nova kutikula se kmalu strdi, a je v za\xc4\x8detku \xc5\xa1e tanj\xc5\xa1a od stare. Da dose\xc5\xbee prej\xc5\xa1njo debelino traja nekaj tednov._NEWLINE_Tudi levitev pajkov regulira hormon ekdison, vendar organa, ki ga izlo\xc4\x8da, \xc5\xa1e niso odkrili. Ekdison pajkov ni vrstno specifi\xc4\x8den in ista substanca lahko spro\xc5\xbei levitev ve\xc4\x8d vrst.\n_START_SECTION_\nDvo\xc5\xbeivke in plazilci\n_START_PARAGRAPH_\nDvo\xc5\xbeivke, ku\xc5\xa1\xc4\x8darice in ka\xc4\x8de morajo odvre\xc4\x8di zunanjo plast ko\xc5\xbee (kutikulo), ki je zgrajena iz trdnega keratina in se ne ve\xc4\x8da z rastjo \xc5\xbeivali. Levijo pa se lahko tudi kadar so raztegnjene zaradi velikega obroka, kadar se jim kutikula po\xc5\xa1koduje ali drugih razlogov, ki \xc5\xa1e niso pojasnjeni. Pred levitvijo se \xc5\xbeival umakne v skrivali\xc5\xa1\xc4\x8de in se neha prehranjevati._NEWLINE_\xc5\xbdelve in krokodili se ne levijo; njihova zunanja plast je zgrajena iz velikih epidermalnih plo\xc5\xa1\xc4\x8d, ki rastejo z dodajanjem vedno ve\xc4\x8djih plasti keratina na stiku s povrhnjico. Pri \xc5\xbeelvjih oklepih tako nastanejo zna\xc4\x8dilne \xc2\xbbletnice\xc2\xab, po katerih lahko ocenimo starost \xc5\xbeivali. Zgornje plasti se lahko z obrabo tudi izgubijo.\n_START_SECTION_\nDvo\xc5\xbeivke\n_START_PARAGRAPH_\n\xc5\xbdabe in repati krkoni enkrat na teden do enkrat na mesec levijo kutikulo v enem kosu, vendar je levitev zelo hitra in zato ve\xc4\x8dina ljudi ne ve, da se tudi dvo\xc5\xbeivke levijo. \xc5\xbdival ob levitvi upogne glavo navzdol in izbo\xc4\x8di hrbet. Kutikula po\xc4\x8di najprej na hrbtu in trebuhu, nato pa \xc5\xa1e pre\xc4\x8dno. Z ritmi\xc4\x8dnim gibanjem telesa se olu\xc5\xa1\xc4\x8dena kutikula premika proti glavi, kjer se nazadnje osvobodijo o\xc4\x8di, nato pa \xc5\xbeival lev po\xc5\xbere.\n_START_SECTION_\nPlazilci\n_START_PARAGRAPH_\nLevitev plazilcev regulira hipofiza, pod vplivom katere pri\xc4\x8dne \xc5\xa1\xc4\x8ditnica izlo\xc4\x8dati hormon tiroidin. \xc5\xa0tevilo in tempiranje levitev je odvisno tako od zunanjih kot od notranjih dejavnikov, kot so vrsta, starost, spol, zunanja temperatura, dostopnost hrane idr._NEWLINE_Kutikula ku\xc5\xa1\xc4\x8daric ob levitvi odpada v velikih krpah. \xc5\xbdival levitev pospe\xc5\xa1i tako, da se drgne ob trdno podlago. _NEWLINE_Ve\xc4\x8dina ka\xc4\x8d se levi v enem kosu. Pri klopota\xc4\x8dah se del kutikule na konici repa ohrani in preoblikuje v trden ro\xc5\xbeen obro\xc4\x8dek, ki tvori zanje zna\xc4\x8dilno ropotuljo. \xc5\xa0tevilo obro\xc4\x8dkov tako izdaja, kolikokrat se je klopota\xc4\x8da levila.'